khistorydata/jeongjo-sjw-relations huggingface dataset:
정조 1년 · 강
秋曹。以罪人纘海應坐人爲奴婢。及啓能女島配。啓。
정조 1년 · 목
刑曹啓言。因義禁府啓辭。罪人纘海應坐人妻福兆。孟山縣爲婢。子虎狼年二年未滿。免絞。會寧府爲奴。女墨三。明川府爲婢。啓能之女李觀源之妻惠姜。金甲島定配。竝押送。
정조 1년 · 강
金吾以李普天放逐鄕里。
정조 1년 · 목
予曰。今日次對。各道請災狀啓。當盡爲稟處乎。國榮曰。災結。戶判當爲主管。而戶判今方出去。大臣則似不獨斷稟處矣。
정조 1년 · 강
行次對于熙政堂。召見下直邊將。
정조 1년 · 목
領議政金尙喆曰。今日別無稟處事。而目下甚悶。卽關西事也。守令雖以民情之遑急有所論報。而道臣之擅許。至於十餘萬石。道臣之罪也。予曰。守令之論報巡營。請得加分。雖出於民情之遑急。而道臣之擅許。至於十三萬石零。其在朝家處分。四十守令。亦不可不一番拿問。至以道臣言之。擅許之罪。亦難逭矣。尙喆曰。道臣宜施島配之典矣。予曰。注書出去。輔國重臣有中道付處之例乎。知入。閔孝克還奏曰。有前例云矣。予謂尙喆等曰。每欲下敎而未果矣。至以洪良浩事言之。旣無眞執之事。且有可惜之才。故欲爲收用者久。而慶興適有窠。方欲特除。卿等之意何如。尙喆曰。渠若有罔赦之罪。則雖可惜之才。豈可容貸。而旣無眞執之事。則亦不可永棄。聖敎誠好矣。左議政鄭存謙曰。旣無眞犯。而永棄於聖世。誠爲可矜矣。
정조 1년 · 강
命灣尹明日辭朝。
정조 1년 · 목
領議政金尙喆啓言。義州卽邊方重地。旣得其人。速令辭朝似好矣。敎以義州府尹李命植。明日辭朝。
정조 1년 · 강
命平安前監司徐命膺中道付處。
정조 1년 · 목
敎曰。守令雖因民情之遑急。有所論報於道臣。而其登聞與否。專在道臣。則其擅分之數。至於十餘萬石之多。論以法意。決難容貸。且諸守令。待其援辭。當有處分。而至於耗穀。前道臣預期區處。事雖迂闊。皆歸公用。記簿昭在云。此則與染指大有異焉。不必査聞。然法不可不嚴。與其先罪報營之四十守令。不若罪擅許之一道臣。平安前監司徐命膺。中道付處。
정조 1년 · 강
特授洪良浩爲慶興府使。
정조 1년 · 목
敎曰。人不可終棄。其才可惜。行副司直洪良浩。慶興府使除授。其令效力於邊地。
정조 1년 · 강
汰事變假注書閔孝克。
정조 1년 · 목
承旨徐有防啓言。事變假注書閔孝克傳命之際。旣多顚錯。出入之時。不由其路。本院請推外無他罰。何以爲之。敎以汰去。
정조 1년 · 강
命禁軍領率。以宣薦履歷人差出。
정조 1년 · 목
兵曹判書金鍾秀啓言。入直禁軍一番內五十人。移直於舊扈衛廳。以本曹堂上軍官領率。全無等分。難責紀律。況令則宣薦禁軍。將循次入直矣。合有變通之道。故敢稟矣。敎曰。何以則好耶。禦營大將具善復曰。堂上軍官設立之初。曾經州牧之武弁差出。漸至卑下。今爲禁旅閒散。依古法數三窠。以宣薦營將府使之人差出。領率入直。以此變通似好矣。予詢大臣。尙喆曰。御將所奏。似得宜矣。存謙曰。以履歷之可合內禁將者。復舊差出。則果好矣。從之。
정조 1년 · 강
遞副摠管李在簡魚錫定。
정조 1년 · 목
兵曹判書金鍾秀啓言。明日文臣殿講。侍衛副總管李在簡呈辭。魚錫定實病請口傳改差。從之。
정조 1년 · 목
敎曰。副提調持加減交濟湯入侍。○國榮曰。伏見洪良浩慶興除授傳敎。則辭敎懇惻。足可以感豚魚矣。雖無可執之罪。臺章旣已聲罪。則止於廢棄。猶爲萬幸。而聖度包容。凡在瞻聆。孰不欽歎。予曰。徐命膺付處事何如。國榮曰。猶屬薄過。
정조 1년 · 강
右議政徐命善。以病未參賓對陳箚請譴。賜批。
정조 1년 · 목
批以。美恙雖爲卿憫之。亦當自抵勿藥。卿其安心勿辭。益加善攝。以副小子懇懃之意焉。仍命遣史官傳諭。
정조 1년 · 강
行文臣殿講于熙政堂。仍召見下直守令。試官金尙喆蔡濟恭李在協李普行李散養李養鼎。
정조 1년 · 목
試官率講員行禮訖。予謂尙喆曰。專經中善講人。則宜出高栍。以爲激勸之地。
정조 1년 · 강
命慶興府使洪良浩明日辭朝。
정조 1년 · 목
敎曰。副提調持加減交濟湯入侍。○予曰。今番殿講。不通極少。近來文官勤讀而然乎。國榮曰。一年四次講。雖似稀闊。三朔之間。熟讀一卷。講究文義。無不着實云。果有實效矣。予曰。右相以其兄之被謫。有引義之慮乎。國榮曰。雖與其子有異。自上勸起。然後似當黽勉出仕矣。
정조 1년 · 강
河恩君垙。疏乞往役前省掃先墓。賜批許之。
정조 1년 · 목
予曰。庭試初試。則三技當取二技乎。國榮曰。二技規矩。可謂適中矣。予曰。禁營習陣已爲之乎。國榮曰。昨日已爲之。今則御營習陳云矣。予曰。習陣之一月三次。法意好矣。雖昇平之時。使軍卒能知坐作進退之法。以爲陰雨之備。近來戎政疏虞。器械不精。操鍊亦不着實。如此而可恃於緩急乎。爲將臣者。當各別敎訓。俾有實效。則其幸如何。國榮曰。臣則雖曰將任。直不過一書生。至於訓將御將。自是宿將。敎鍊等事。想必着實矣。
정조 1년 · 강
召見下直守令中軍于熙政堂。
정조 1년 · 목
予曰。特除卿邊門重任。須體委寄之意。以殫按撫之方焉。慶興府使洪良浩曰。臣昏迷愚暗。自陷大戾。伏竢重辟之際。天恩罔極。㧞之坑坎。特授以邊門重任。臣雖肝䐉塗地。當竭力效誠矣。
정조 1년 · 목
予曰。各道報災狀啓。幾乎齊到。而當此歉歲。民情遑汲。許災多寡。各邑皆懸望。此是時急之事。而以戶判出外。尙今遲延。可悶。國榮曰。今月內擧行。則似無不及之慮矣。
정조 1년 · 강
命御史回啓。令三銓擧行。
정조 1년 · 목
政院啓言。平安道御史書啓回啓事命下。而吏曹判書李徽之。謂有情勢。且以疏批未下。終不擧行。何以爲之。敎以令三銓擧行。
정조 1년 · 목
命讀江原道慰諭御史狀啓訖。予曰。家舍雖全保。田畓穀物旣皆漂失。則何以辦出官納乎。亦甚矜惻。國榮曰。民情實爲矜憐。御史所請。似當特爲許施矣。予曰然矣。
정조 1년 · 강
下恤民綸音于關東御史沈豊之。
정조 1년 · 목
敎曰。觀此江原道慰諭御史狀啓。渰死之人命。漂失之家戶。略施蠲恤。而至於水勢所及。田畓穀物之漂沒民人。不可以家舍之僅得全保。無存恤之政。誠如繡啓。當此傕科之時。不可遲滯。被災邑各樣舊身布及今年条身布。幷依狀請。一倂停退。御史亦以此意曉諭民人。期於奠居安業之地事。下諭于御史沈豊之處。
정조 1년 · 목
敎曰。副提調持加減交濟湯入侍。○予曰。卿見沈念祖供辭判付乎。國榮曰。伏見矣。予曰。其問目措語何如。國榮曰。聖敎誠切當矣。
정조 1년 · 강
遞吏曹參判徐浩修。
정조 1년 · 목
敎曰。吏曹參判徐浩修與右相有異。似難行公。今姑許遞。
정조 1년 · 강
吏曹判書李徽之陳疏自訟。賜批。
정조 1년 · 목
疏略曰。臣以無似之賤。濫叨非據。人雖不言。臣方自訟。得見都憲之疏。尤不勝瞿然慚恧。噫。秉銓衡者。徒任一己之私。不思天職之公。苟如其言。是誠何如人耶。上天至嚴。示警於銓註注之不公。乃有雷電之變。憲臣之以此斥臣者。亦可謂深見乎致災之本也。臣之必遞。於斯可決矣。又於憲疏中所論乙未榜事。尤有萬萬驚怖者。臣當主文之役。則彼所指試官。知非別人也。蓋此科初不相與合考。而命官盡置落考。衆所目擊。焉可誣也。臣亦嘗自引。而聖明悉燭實狀。至下飭敎曰。主試者申晦也。浮言者賊黨也。今者臺言如此。恐懼縮伏。只竢處分。伏乞特軫弭災之第。亟治臣罪。批以。都憲之泛論銓家。非直指卿。何必過引。至於乙未榜事。昨年所諭。旣是丁寧。則卿何當不當之嫌乎。勿辭察職。
정조 1년 · 강
命時囚鄭益儉嚴問取服。沈念祖逐條更問。
정조 1년 · 목
義禁府啓言。永柔前縣令鄭益儉。居官不法。幻弄倉穀。早秋捧糴。欲爲彌縫之計事。因平安監司狀聞拿處矣。從泛稱遲晚。請刑推得情。敎以。道啓御史之供。以擅分等許多不法之事。亦皆指陳。到此之後。更無推諉之道。苟不明白直招。則固當加刑取服。依律處斷。以此意嚴問取服。期於得情。又啓言。平安道暗行御史沈念祖。論以奉使之體。所失甚多事。因傳敎拿問。泛稱遲晚。所當請刑。依 先朝受敎請議處。敎以。原供辭殊欠別白。難免彌縫之跡。依此判付。更嚴問口招。其中鄭益儉事。報營之外。擅分之穀數。至於四千石之多。而六月催科。又是不法之大者。況御史還至巡營。果以此有所言及於道臣。納招。則以何意思。及其論啓益儉也。乃反藏頭去尾。混淪爲目。觀此供辭。則雖以濫出之跡。混於應賣。虛留之數。雜於加分。卒難覈得。未能區別爲發明之階。大抵反面之期。自朝廷元無刻日督迫之事。則又以何故不能詳細査覈。到今諉之卒難區別。有若不敢過期踰時之事然乎。此爲窘遁之端。濫分道臣守令之不能請勘事。繡衣之責。惟在奉法不撓。且況封書中穀薄条。縷缕辭意。不啻丁寧。則抑何道理。擅許之道臣。曾不論罪。濫分之守令。又無請勘。而忽以前所未有之報營加分。營穀未會滅邑加分等乖常名目。至煩於奏御文字。是萬萬駭然。供辭中初曰。四十二州之一時請勘。亦涉重難。更曰。擬於登對時分別多少。以請處分納招。考之續典。擅分守令。勿論石數多少。幷皆有罪。輕罪不下於奪告身。則穀數多少。元無可論。此一段尤不成說。從前之說。則似爲四十守令之一時被罪。而從後之說。則乃反書驅四十守令於定配及奪告身之科。何其始寬而終酷耶。告君之辭。不容如是其予盾。豈其御史之急於避罪。而未能周思而然乎。右頃条件。幷一一逐条更爲推問。且聞大臣之言。所謂報營加分等名邑之現發。御史初不於犯科各邑。躬自査閱。目擊虛實。而到巡營之後。始乃只取該吏之招。以此謄之書啓云。於是乎御史不職之罪。益無所逃矣。然則所謂書啓。不過謄出巡營壇許之文簿。則各邑之中。安知更無巡營擅許之外。自本邑幾包穀。又自擅分之事乎。當初封書中穀簿反閱。使之逐邑逐庫。親執擧行爲敎。則又何不詳細反閱。而旣於到邑之時。不得執頉。及其到營之後。始乃査問。此又大違前席慇懃之喩。且曰。逐邑逐庫。親執査閱。果如封書中辭語。且有大不然者。書啓中旣曰。百餘日內歷遍七百千餘里。一日趲程。必過數百里。然後始可遍踏一道。此亦成說乎。御史之不能細加按應。到此尤無自明之路。抑何事端。違越封書辭意。其所僨事。至於此甚。分明条陳。俾無更招之弊。
정조 1년 · 강
金吾以大逆罪人相吉妻移配啓。
정조 1년 · 목
義禁府啓言。大逆不道罪人相吉妻老愛機張縣爲婢。而。與他罪人疊配。故移配於谷城縣矣。全羅監司鄭元始狀啓。吉賊年前率眷居生於臨陂縣。谷城爲二百餘里。老愛三水府移定爲婢。請令刑曹押送配所。允之。
정조 1년 · 강
遣承旨。詣 宗廟景慕宮奉審摘奸。
정조 1년 · 목
予曰。右相今日獻官。又不入來乎。國榮曰。聞難安於私義。不得入來云矣。予曰。旣與其子有異。何如是一味引義乎。國榮曰。其兄在謫。爲其弟者。似不敢厭然出仕。自上若有飭敎。則一番陳箚後。似當膺命矣。
정조 1년 · 목
因牌召啓稟。敎以。此何道理。更爲牌招。牌去來催促。違牌勿爲呼望。又以終不膺命。啓請重推。允之。
정조 1년 · 목
敎曰。副提調持加減交濟湯入侍。○予曰。政官之連日違牌。是何道理。都憲之疏。旣是泛論。則吏判之身自擔當。一味撕捱。亦涉過當。且昨下政命。尙不開政。體統所在。極爲駭然。國榮曰。然矣。屢次飭敎之下。至爲懸牌。此必終難冒膺之意也。命讀禁府尹珖添問目草記。予曰。莫重國穀之肆然發責。論以國法。可謂罔赦。此等之類。各別嚴處。然後可懲日後矣。國榮曰。擅分之罪。猶且不輕。況發賣乎。如此不法之人。當嚴勘矣。
정조 1년 · 강
命時囚金㻐等添問目取招。李尙直究覈。
정조 1년 · 목
義禁府啓言。渭源郡守金㻐狼藉贜汚。龜城府使尹珖發賣還穀罪。拿處允下矣。㻐已拿囚。珖拿囚後。請亦爲添問目取招。允之。又啓言。沈念祖盤問所供。請上裁。敎以。觀此供辭。許多自明之說。未足爲脫空之端。此則姑從含垢之義。付諸不昏。則謬之科。不害爲朝廷尙寬之政。渠供中或有更問後査處之事。又或有曉譬而牗迷之端。更爲發問。其一。渠供中四十二州守令。以報營加分外。又有擅分等犯科之十餘邑。毋論石數。固當㨿律勘處事也。御史當初之不能直陳於書啓。旣失奉使之體。昨供中只曰。四十守令之一時請勘。事涉重難云。而末抄稍但以妄擬登對以請處分八字。隱暎納招。到今再招之後。始乃以十餘守令之又自擅分。略有指陳者。又欠誠實。報營加分之四十守令。旣曰人數之太多。歸之重難之端。則其中尤不法之十餘守令。豈以人數之多少。屬之闊略之科。於多於少。若是彌綘者。其可曰奉法不撓。無所欺隱者乎。所謂緩爰辭。節節顚錯。此則別無更問之端。故姑不逐段更招。報營外擅分等犯科之十餘守令職姓名及諸般犯科等罪狀。幷以一一現告。其一。渠供中巡營文書謄出事也。御史雖以未到巡營之前。取來巡營文書而考見。欲爲分疏之階。御史之罪。在於不能逐庫逐邑詳閱穀簿。而只憑營上文書。忙急登啓。以漫漶了當爲主。巡營文書之移關取見事。御史旣不發明。則至於到營與不否元。非係干於本罪。則自明之說。行査之請。眞所謂皮之不存。豈其陳暴是急。首尾不顧之致。此亦迷錯之一端也。以此判付。添問目更爲口招以啓。又啓言。穩城府使李尙直逆趾家書札使官隸往復事。因傳敎拿鞫原情。請刑推得情。敎以。觀此供辭。其所發明。有若以全不近似之說。勒問於渠者然。無官隸上京之便。設如渠供。不薪之堗。烟豈生乎。渠之氣味。或與凶賊輩不遠之致。不然則渠之不知之中。或有往來之便。又或有渠果符同通信。到令發明。無出於三者之間。此等匪類。不置典刑。而王府關石。將用於何者。嚴刑取服。期於得情。若復如前粧撰。則小而加刑。大而設鞫。斷不饒貸。以此添問目究覈。
정조 1년 · 강
給楊州牧囕燒人恤典。
정조 1년 · 목
京畿監司權噵以楊州居洪淵女息等囕燒死馳啓。敎以。令本道恤典擧行。
정조 1년 · 강
遣承旨詣 元陵奉審。
정조 1년 · 강
詣 孝明殿行晝茶禮。
정조 1년 · 목
予曰。卿於永夜。看何册字。國榮曰。四更前不得入睡。故自然以書字消寂矣。予曰。公私酬應之暇。能晝射夜書。可謂古將規模也。國榮曰。臣不過一書生耳。伏承聖敎。尤切惶恧。
정조 1년 · 강
罷吏曹判書李徽之職。以金鍾秀代之。
정조 1년 · 목
敎曰。別無可引之情勢。特敎之下。日事違牌。又於闕外懸牌經夜。揆以分義。極爲寒心。所係體統。又以掃地。況都憲之疏。旣非有意之說。此等事必欲引義。則官師其可不相警乎。吏曹判書李徽之罷職。開政命下。已至多日。冢宰重任。不容暫曠。兵曹判書金鍾秀爲吏曹判書。卽爲牌招開政。參議鄭民始只推。更爲牌招。同參政事。
정조 1년 · 강
以鄭弘淳爲兵曹判書。具允鈺爲戶曹判書。
정조 1년 · 목
敎曰。兵曺判書前望單子入之。又敎曰。戶曹判書前望單子入之。
정조 1년 · 목
敎曰。副提調持加減交濟湯入侍。○予曰。新除授吏判。何爲違牌。國榮曰。陞資後初授冢宰之任。似當一番辭免矣。
정조 1년 · 강
有政。吏曹參議鄭民始進。
정조 1년 · 목
以洪樂性爲工曹判書。金鍾秀爲知春秋。權栻爲龜城府使。李煥爲肅川府使。
정조 1년 · 목
敎曰。副提調持加減交濟湯入侍。○予曰。雜科覆試在明矣。刑判當爲進參。而時方在外。或以次堂替行乎。國榮曰。似不得替行矣。予曰。然則在外人當爲變通矣。予曰。續明義錄。何以爲之云乎。國榮曰。幾盡撰出云矣。仍命讀奏黃海道儒生書院配享疏。予曰。觀其疏辭。則當爲應行之事。而配享禮重。似不可輕許。國榮曰。遐方章甫。裹足來籲。其慕賢之誠。雖甚可尙。惟在聖上處分矣。
정조 1년 · 강
改差刑曹判書鄭光漢。
정조 1년 · 목
敎曰。雜科覆試。刑曹堂上。不可不備員。在外判書改差。明日政差出。
정조 1년 · 강
大司憲趙時俊陳疏自訟。賜批。
정조 1년 · 목
疏略曰。向日賓對。卽我殿下遇災求助之初筵也。秖緣昏迷鈍滯。自犯含默之科。及承聖諭。益知臣罪。縮伏自訟。逋慢徒積。又於昨日下政院之敎。尤有所萬萬震越。合辭懲討。國之大論也。顧臣情踪。進身無路。徒煩喉司之請牌。以致多日之關啓。又添一罪。官職在所必遇。且於銓長之疏。去就尤無可論。其論銓地之用人。而公私二字。非出着緊之意。若其所引山吏部狄承相。則臣之過去一言。不害爲選部之他石。而乃以上天之威怒。忽自擔着。至以致災之本等句語。譏嘲不已。又以乙未榜行私之試官。費辭自引。何其過也。論列科弊之際。語及乙未之榜。夫所謂試官云者。不過爲擧子對待之說。臣固無心。而言人。則有心而聽。同朝之間。不相見孚。臣實自愧。噫偶然寂寥一語。使無故行公之銓官。費了多少撕捱。臣亦厚招人唇舌。撫躬慙悔。尙誰尤哉。參前倚衡。臺端一步。已成鐵限。乞勘臣罪。以靖私義。批以。卿疏豈有徠深意。勿辭察職。
정조 1년 · 강
松禾儒生安宗冕等上疏。請宋時烈權尙夏陞配道東書院。賜㧗。
정조 1년 · 목
疏略曰。伏念朱子之沒。吾道東矣。有若先正臣文正公趙光祖。文純公李滉。文成公李珥。尤其最盛者也。在昔文成公李珥講道於海山之陽建祠於石潭之上。主享朱文公。配以文正公文純公。其後李珥之卒。又配於李滉之下。而國家賜其額曰紹賢書院。臣等所居松禾。密通海洲州。薫襲杖屢之風。亦建書院。以朱文公爲正位。以文正公文純公文成公東西配享。一如石潭之儀。 肅宗大王宣以寵額曰道東書院。與石潭之紹賢二字。相爲表裡。猗歟旨哉。文成公李珥。卽朱子後一人。而先正臣文正公宋時烈。又李珥後一人也。承時烈之的傳。又是先正臣文純公權尙夏也。宋時烈門人之子孫居松禾者。模寫宋時烈權尙夏遣像。來奉於道東書院之講堂夾室。至今多士之尊慕崇奉。非不至矣。而迄今五十餘年。使二本影幀權奉於一間旁室。而春秋之薦。朔望之禮。全然俱闕。斯豈非斯文之可惜也哉。特命陞配道東書院。以光聖德。批以。事係難愼。更當量處。爾等退修學業。
정조 1년 · 강
命吏判待明朝牌招。
정조 1년 · 목
敎曰。奏文製進。不可一味遲滯。旣有政命。又點試望。而且有下詢事。吏曹判書金鍾秀。待明朝牌招察任。仍令入侍。
정조 1년 · 강
命晉州前牧使兪彥鉉。時牧使鄭致儉拿處。
정조 1년 · 목
敎曰。向以許儆上言。使之行査本道。至於該曺之覆啓。而觀此成龍錫妻之擊鼓供辭。其所呼籲。不啻氷炭之殊。該州前後牧使。該曺旣請拿處。而以勅赦。未及拿問矣。今則道啓邑決。若是不同。從當行査。而以此以彼。不可不一問其委折。依前覆啓。晉州前牧使兪彥鉉。時牧使鄭致儉拿問處之。
정조 1년 · 강
命順三獄正犯。更加究覈啓聞。
정조 1년 · 목
刑曹啓言。自如前察訪朴東俊遞歸時。爲昌原民權厚文等奪裝毆打事。因臺疏及嶺伯査啓。下該曹稟處矣。朴東俊濫殺不辜。令該府照法勘處。權厚文權召史稱以復讎。紏結徒黨。搶奪錢貨。結縛官長。此係犯分凌上之一端。全順三道啓歸之正犯。無容更議。徐召史復讎。慾在掠貨。與順三無異。幷令本道更爲啓聞後稟處。其餘罪人。待正犯結末。分輕重嚴處事。請發關分付。敎以。朴東俊事及其餘諸因。倂依回啓施行。至於全順三徐召史。本曹覆啓。雖以筵稟後覆啓者。而更思之。則此獄本無旁照之律文。大明之律。實涉太輕。續典之法。亦近太重。明律續典。亦非十分襯着於本事。大明律則吏卒之敺傷五品以上官長。罪至杖流。而續大典則遮截道路。劫奪人財者。不分首從皆斬。此所以太重太輕者。雖然。當此遐外民俗不能率敎之日。若從輕律。則繼此順三之從。安知不接跡而起乎。不可不正刑正犯。以勵氓俗。至於徐召史。以搶奪論則不特徐召史而已。同往許多民人。皆當如法而斬。以正犯論。則獄情元無正犯一人外更有正犯之事。則欽恤之政。折獄之禮體。未知何如。此又當商量處也。今番處分。意在折衷兩律之間。則無於法之法。亦非合當底道也。以此意更爲分付本道。正犯一人。更加詳細究覈。論理啓聞。待査啓來到。自本曹稟處。定其正犯後。正刑宜當。
정조 1년 · 목
敎曰。副提調持加減交濟湯入侍。○國榮曰。同副承旨李秉模有實病。合有變通之道矣。予曰。當下敎矣。
정조 1년 · 강
召見吏曹判書金鍾秀于誠正閣。
정조 1년 · 목
予曰。今番特除。實出於公議之攸在。卿何庸過辭乎。鍾秀曰。數朔之間。東西兩銓。歷敭殆遍。不勝惶戲之至矣。予曰。奏文草持入乎。鍾秀曰。當更加刪削矣。予曰。日子甚迫。速爲書進。
정조 1년 · 강
吏判金鍾秀疏辭新授銓任。賜批。
정조 1년 · 목
批以。冢宰新命。秖爲公耳。豈容私焉。卿其勿辭。卽爲開政。
정조 1년 · 목
敎曰。右承旨徐有防許遞。今日政差出。
정조 1년 · 강
有政。吏曹判書金鍾秀。參議鄭民始進。
정조 1년 · 목
敎曰。吏判批下。與參議更爲牌招開政。近以政官牌招事。疲於傳敎。長銓三銓。如復違牌。違牌之後。勿爲捧傳旨。亦勿呼望。○以申應顯爲承旨。柳戇爲大司諫。任觀周爲司諫。金翊休兪岳柱爲持平。姜忱李敬一爲正言。林蓍喆爲修撰。張志恒爲刑曹判書。徐浩修爲右尹。鄭尙淳爲知經筵。洪國榮爲弘文提學。卜台鎭爲結城縣監。
정조 1년 · 강
以李在簡爲吏曹參判。
정조 1년 · 목
敎曰。吏曹參判前望單子入之。
정조 1년 · 강
以鄭民始爲承旨。
정조 1년 · 목
敎曰。同副承旨有實恙云。許遞。吏曹參議爲承旨。
정조 1년 · 강
承旨徐逈修疏辭春秋兼銜。批下該曺稟處。
정조 1년 · 목
迥洙與知春秋金鍾秀。有親査應避之嫌也。
정조 1년 · 강
命沈念祖削去仕版。
정조 1년 · 목
因金吾更招供辭草記。敎以。奉使失切直之禮體。置對欠從實之意。究厥本意。決是生疏昏謬之致。其在重王命嚴法綱之道。不可以薄勘以勵他奉使之臣。沈念祖爲先削去仕版放送。
정조 1년 · 강
命時囚洪秀輔等發問目更招。成錫龍議處。
정조 1년 · 목
義禁府啓言。江界府使洪秀輔。楚山前府使洪檢。成川前府使朴師亨。祥原前郡守尹守儉。朔州前府使李仁彬。宣川前府使李徽遠。雲山前郡守成大中。殷山前縣監尹塾。寧遠前都守李延弼。陽德前縣監李䕫。江東前縣監韓光近。慈山前府使柳孝源。順安縣令韓文洪。龍岡前縣令沈基泰等。以還穀加分罪拿問。泛稱遲晚。秀輔檢大中塾䕫光近等。曾經侍從。請除刑推議處。師亨文洪。請刑推得情。敎以。御史之供。旣以十餘邑報營外擅分守令。有所指名現告者。在囚諸人。以此罪狀。先爲議處。報營加分守令。旣是監司之擅許。在守令容有可恕之端。加分之文簿。御史只憑營上文書。則與該邑親自執頉有異。報營加分之罪。監司雖當之。本邑又自擅分與否。不可不一問於守令。然後當有處分。以此意發問目取招。未及拿來守令。就理後。報營加分事外。此一節。幷這這開坐捧供。俾無滯因之弊。○刑曺啓言。晉州居鄭召史擊鼓原情。渠夫成龍錫爲叛奴許敬儆所誣告。枉被殺人之名。所供如此。請上裁。敎以。以渠所供觀之。頃者許敬儆之供。可謂誣妄。而本道旣已査啓。則不可以道啓歸之虛言。而鄭召史之供。幷與道啓而呼冤。豈其有道啓不公之致乎。民俗頑悍而然乎。究其弊源。必居二者之間。議處。
정조 1년 · 목
敎曰。副提調持加減交濟湯入侍。○國榮曰。儒臣之疏。以不御講筵。有所陳戒。而言甚切直矣。向以玉侯之欠寧。雖不得已停講。講學不可暫撤。亟從儒臣之請。益勉聖學之工焉。予曰。儒臣進言。旣如是懇至。卿言又如是諄複。可不體念。
정조 1년 · 강
都承旨洪國榮疏辭新授文任。賜批。
정조 1년 · 목
批以。卿之弘文提學之任。卽是循次。卿何例讓。然以宿衛重任。禁門之外。不得私自出入。則試院之役。每費許多日子。此則誠如卿之疏辭。新授文任。特爲許遞。卿其專意重務。
정조 1년 · 강
修撰南鶴聞陳勉聖學。仍及進講册子。賜批。
정조 1년 · 목
疏略曰。法講者。卽帝王自修之工也。人主於淸燕暇豫之際。怠惰或乘。嗜欲易菊萌。故必須頻接儒士。討論經傳。使敬能勝怠。理能遏慾。則講學之大關於治道。有如是矣。頃因玉候欠和。更對久停。今於復常之後。尙靳開講之命。夫以殿下一誠無息之德。豈或少忽於琢磨之工哉。顧今經幄之臣。類皆掇拾糟粕。談說陳腐。無足聽聞於黈纊之下。則聖心之厭倦。自有不期然而然者。是誠群下不才蔑學之罪。而在聖明終始典學之要。亦豈不有嫌慊乎。伏願深留聖念。無廢隻日之對。以盡體乾之道焉。鳴呼。春秋卽六經中一書也。樹綱常於萬世。揭日月於長夜。猗歟大矣哉。殿下特講此書。甚是盛事。而第其經文。至微至約。雖古昔賢儒之專門學習者。尙多領會不得處。則矧今進講諸臣。顧安能透得大義。以塞考質之責也哉。且四家傳記。胡氏最得聖人之要旨。而其所發明。亦不出乎災詳貶褒征伐會朝而已。其於時王之制度。自有古今之異宜。儀文之互殊者。臣意則莫若以易禮詩書論孟庸學輪回進講。政模治範。所以取資於斯者。有若布帛菽粟之日用。而不可廢。伏願裁察焉。批以。爾之陳規。言甚切實。曷不體念。進講册子事。亦是切己工夫。以此待領事上來。問議後草記票定。
정조 1년 · 강
命政官牌招開政。吏曹參判牌招同參。
정조 1년 · 목
敎曰。玉堂之疏。旣已許可。問議領事後當開講。而館官不備。在外及呈辭人員改差。政官牌招開政。又敎曰。吏曹參判李在簡違牌。可謂無義。更爲牌招。其令同參。
정조 1년 · 목
敎曰。出疆不遠。儒臣李在學一體許遞。
정조 1년 · 강
有政。吏曹判書金鍾秀。參判李在簡進。
정조 1년 · 목
以李義翊爲吏曹參議。李儒慶李謙彬爲校理。沈有鎭爲副校理。林濟遠爲修撰。
정조 1년 · 목
敎曰。副提調持加減交濟湯入侍。○予曰。進講册子。以何書議定云乎。國榮曰。未及聞之矣。予曰。四書中何書爲好乎。國榮曰。論語最切於爲學。句各有義。字各有義。若用力於是書。則聖學之工。不外乎此矣。予曰。予亦甚好論語。欲以是書進講矣。
정조 1년 · 강
命漂人回咨順付節使。
정조 1년 · 목
備局啓言。卽見黃海監司徐有寧。水使黃寀狀啓。則福建省龍溪縣漢人二十八名漂到於長淵吾义鎭。而考其票文。見其問情。則果是商船。情願從水路還歸云。依例從厚題給。以示優恤之意。令槐院撰出咨文。請順付今番節使。敎以。當此冬節。糧饌衣袴。從厚題給。卽爲發送事 分付。
정조 1년 · 강
命時囚洪秀輔。李弘遠等照律。朴師亨等議處。金㻐更爲嚴問。
정조 1년 · 목
義禁府啓言。時囚洪秀輔等更招。擅分一事。實無所犯納供。請議處。敎以。當初加分。旣是報營。則與擅分有異。報營之後。登聞與不登聞。罪在監司。前監司旣已處分。擅分外報營加分守令。以公律議處。仍卽照律。今日內草記放送。又啓言价川郡守李弘遠。江西縣令韓用和。平壤前庶尹金獻柱。順天郡守李潤謙。咸從府使李吉培。中和府使李得永。甑山縣令鄭國仁等。報營外實無擅分納供。請議處。敎以。依報營他守令例。今日內草記擧行。又啓言李延弼留庫擅分爲六百餘石。李夔爲六百三十餘石。揆以公法。尤極該然。請照律。從之。又啓言。朴師亨梛移穀一百二十七石。報營外加分。韓光近梛移穀一百石。因營耗劃給加分。尹塾梛移穀五千石。卽乙未以後年例取耗者。面議營門。依前加分。請議處。敎以。朴師亨韓光近。雖以加分爲說。擅自移用國穀。則是豈非梛移。御史之說。亦豈無所據乎。此皆無足爲發明之端。尹塾莫重軍餉之穀。移劃他庫。則梛移之罪。在所難免。而旣以自乙未以後爲謬例云爾。亦是營邑相議云爾。則與塾之首犯有異。朴師亨韓光近尹塾。更爲嚴問口招後。待其供辭議處。又啓言。渭原前郡守金㻐。因御史書啓拿問。不爲明白納招。請刑推得情。敎以。丙申還穀事。所供與御史之書啓相左。耗條之區處。亦皆條陳。而此果非發明之言耶。銀子事。御史則以爲勅庫銀。渠供則以爲雇馬銀。所供又甚不同。一百五十兩逋欠。渠所自明。亦不甚別白。幷以此意更爲一一嚴問取招。而雖欲更爲發明。當有行査之道。設有行査之擧。果無違錯之端。亦有憑據之記簿乎。此皆渠白脫與不白脫之界也。一從事狀。從實直告。
정조 1년 · 강
金吾以時囚成大中等公律勘放啓。
정조 1년 · 목
義禁府啓言。時囚成大中鄭國仁韓文洪等留庫加分。已過折半。各徒三年定配。以公律收贖放送。洪秀輔。洪檢尹守儉李仁彬李徽遠柳孝源深基泰。李弘遠韓用和金獻柱李潤謙李吉培李得永等。加分未及折半。奪告身。各杖八十。以公律收贖放送。
정조 1년 · 목
敎曰。副提調持加減養胃湯入侍。○國榮曰。寢睡何如。予曰。別無動靜矣。予曰。殿試親臨與否。姑未下敎。則處所及命官磨鍊之自下擧行。殊涉率爾。未知自何時爲例。而此是謬例。不可不一番釐正矣。國榮曰。數十年前服役書吏。皆以爲有前例云矣。
정조 1년 · 강
秋曹以罪人泰淵應坐人發配啓。
정조 1년 · 목
該曹啓言。罪人泰淵妻喜濟州牧。妾善玉旌義縣。子婦弼禮楸子島幷定配押送。孫女丹喜。年二歲免坐。
정조 1년 · 목
予曰。省掃之行。何以往返。領議政金尙喆曰。猥蒙聖恩。至給奠床。不勝惶感矣。尙喆曰。今番陳奏文中。聰明未周。有時昏沈等句語。甚爲礙眠矣。予曰。禮判亦以此有言。而當初 先大王患候彌留之中。果有昏沈不省之時矣。此外字句。細看之爲宜。尙喆等曰。其他蔑以加矣。予曰。聰明未周四字。改付標。予曰。錦伯狀啓面里分等。盡爲之乎。尙喆曰。然矣。予曰。公忠道災結之數。豈不過乎。公忠道畓卽五萬結。至今年災爲四萬結矣。大臣之意何如。右議政徐命善曰。面里分等。虛實難知矣。予曰。今年災結。倍於前年乎。尙喆曰。明年稅入。將入於九萬石之內矣。予曰。戶判惠堂。各盡所見。戶曺判書具允鈺曰。錦伯所請之數似過矣。予曰。參以所聞。又以此狀啓觀之。意見如何。兵曹判書鄭弘淳曰。隨其被災淺深。而宜有參量之道矣。予曰。然則以一萬五千結許之乎。尙喆曰。臣意則以一萬結許之好矣。予曰。減削萬結太過矣。命善曰。然矣。予曰。軍保納米。若依狀請以錢代捧。則京中將無米矣。禁御兩營若停番。則所得當爲幾何。訓諫大將張志恒曰。四千石得之。而公忠道則少矣。御營大將具善復曰。限麥秋停番。則所得雖少。如此災年。似當爲之者也。予曰。出去與禁將相議好矣。予曰。若停番。則都監軍士勢將長時入直。此亦不可不念。保米事。予欲勿施矣。御將出去。軍保都總書入。善復持都總抄出記。還入奏曰。御營廳保米一萬六千石。禁衛營保米一萬八千餘石。而御營所管公忠道軍保米。三千六百六十一石九斗。移劃米一千六百三十五石。合五千二百九十六石九斗。船價六百二十四石除。禁營所管公忠道保米三千四十七石三斗。移劃米一千六百三十石。合四千六百八十二石。船價五百三十二石九斗除矣。予曰。雖停保。可只許於公忠道乎。尙喆曰。以停番爲之。然後可無軍門貿穀之弊矣。予曰。關西更遣御史則好耶。命善曰。其在綜核之政。不可仍置矣。予曰。禁營新設之時。合於兵曺。而 先朝甲戌年。始爲各異離矣。命善曰。合於兵曺時。以遞等尤難堪矣。予曰。前兵判在時。有甚設施之事。未及爲之云。卽今兵判必思蘇復之道。尙喆曰。龍虎營變通。亦是急務矣。予曰。敵已以下。尙不可孤負其勤托。況君父之敎乎。命善曰。此重臣連拜吏戶兵判。其在圖報之道。曷不盡力爲之乎。尙喆曰。進講册子。何以爲之乎。予曰。春秋講。自 列聖朝或不免中輟矣。尙喆曰。經書實爲聖學之根本。予曰。然則以論語進講乎。尙喆曰。誠好而至於召對册子。則以史記爲之尤好矣。予曰。御將爲兵判時。趙德潤請改兵判中批之望矣。予每欲一諭於卿等。而未果焉。當初吏兵判望改正之命。職由於憎德潤而然也。雖予之事。果不知其一出於公。每一思之。不無歉然底意。而予於前後亦有中批。則 先朝中批。獨爲改正。豈非未安之甚者乎。尙喆等曰。聖敎至此。實不勝欽仰之忱。
정조 1년 · 강
領議政金尙喆。以諸道災實分等狀覆啓。
정조 1년 · 목
尙喆啓言。黃海監司徐有寧災實分等狀啓。海州等七邑尤甚。甕津等七邑之次。金川等九邑稍實。該曺給災二千六百結外。三千七百結加劃爲請矣。畓農被災。果如道臣所論。而本道畓結。比他道不多。有難準許。二千六百結。請更劃給。敎以。道臣狀請。不甚過濫。然則以三千結許施。又啓言。其他尤甚邑舊還。限明秋停退事許施。各捸還上中荒正租。尤甚邑折半。之次邑三分一。稍實邑四分一。以相當穀代捧。待明秋還作本邑色。牙兵入防停止及推奴徵債。限明秋防塞。幷依請擧行之意請分付。公忠監司徐有隣狀啓。文義等九邑稍實。尼城等二十五邑之次。泰安等二十邑尤甚。災結加請爲二萬七百三十一結。而被災雖最甚。所請有難準許。一萬五千結加劃。舊還二千石。勢難幷徵。姑許停退。新還餉。尤甚邑折半。之次邑三分一。稍實邑四分一。許令代捧。新舊拯劣米停退。江都安興貢津移轉米之待明秋還納。各樣軍布。錢木間從願捧納。軍保歲抄磨勘之勿爲定限。推奴徵債及定配罪人之尤甚邑勿定配所。限明秋禁防。幷依請許施。至於軍保米及樂工保米奴貢米。俱是放料需用者。錢木代捧。勢難許施。此則請置之。全羅監司鄭元始狀啓。興陽等三十六邑稍實。而仍以爲該曺給災九千七百結。勢難塗抹分排。限四千結特許加劃。各司所管舊逋。奴婢身貢。年久敗舡拯劣米。姑許停退。推奴徵債。限明秋防塞爲請矣。災結加請。誠極精約。倂依請擧行之意。請分付。京畿監司權噵狀啓。備陳該曺給災四千八百結不足之狀。四千六百五十結加劃爲請矣。畿農被災。漢南最甚。無怪其不足。而所請有難準許。三千二百結。請更劃給。幷從之。
정조 1년 · 강
命別將崔重文等回示決棍。
정조 1년 · 목
領議政金尙喆啓言。頃因東萊漂倭事。別將崔重文。被拘使令梁永和。嚴囚本府矣。新府使林鼎遠狀本。作梗之下倭。責諭館守倭。已施倒打之刑。別將崔重文。使令梁永和。亦於彼我人所見處。大張軍威。回示三匝後。從重決棍。嚴示國法。俾懲日後之意。請分付守臣。從之。
정조 1년 · 강
緘推統制使李昌運。
정조 1년 · 목
領議政金尙喆啓言。統制使李昌運狀啓。營下各邑鎭風落松。各樣船隻及營邑鎭公廨民家修造處。烙給。餘數則發賣。以補兵庫不虞備事爲請矣。風落木。旣筵達發關之後無所禀請。直爲區處。事體誠甚怪駭。統制使李昌運請罷職。敎以。統帥之擧。極爲踈忽。揆以紀綱。所奏甚是。而此時邊閫數遞。亦不可不恤。姑先緘辭從重推考。
정조 1년 · 강
命親騎衛事。分付南北兵使。論理狀聞。
정조 1년 · 목
領議政金尙喆啓言。因北評事沈豐之所啓。北道設置別親騎衛事。令道臣狀聞分付矣。前監司趙重晦狀啓。以爲元親騎衛一千名。每名有保人二名。又有大袱直一名。軍額漸廣。充定極難。巡營兩兵營元親騎衛各一千名內。各限三百名。以出身可合者。隨闕塡代。應行節目。仍爲附進矣。初雖出於慰悅疏通之意。今若欲別設。則保人難充之弊。誠如道臣所論。若於三營元親騎衛中。減此充彼。近千名一時盡汰。則必有騷擾之慮。其欲隨闕塡代。只以若干出身。輪差三邊將而已。則有非限千人別設作隊之本意。勢難輕議。請今姑置之。敎以。向聞御史所奏。許多健兒。出身之後。無歸屬處。殊甚可矜。而道臣狀啓中保人之弊。亦不無意見。更以此一端分付南北兵使。參以意見。論理狀聞後稟處。
정조 1년 · 강
命江原監司金履素當有處分。
정조 1년 · 목
領議政金尙喆啓言。向因三陟漂倭水路還送事。知委。今過一望。道臣始以陸路治送報來。擧行固已疏緩。況陸路旣無彼人自願。則卜物則水路發送。渠輩則陸路領去。此豈有可據之例。事關邊情。勢難曲恕。江原監司金履素請罷職。敎以。東伯事。慢忽之外。尤甚妄率。又在邊政。萬萬寒心。罷職猶屬薄勘。而此時本道迎送之弊。亦不可不念。姑先緘辭從重推考。待其緘辭。更當有處分矣。
정조 1년 · 강
命營穀未會減條。御史處更爲覈問。
정조 1년 · 목
領議政金尙喆啓言。關西御史沈念祖書啓中。以還穀加分事。本道諸守令拿問時。營穀未會減一條。闕而不問。査事體終涉疏漏。若欲更問於已蒙宥之守令。則旣放還囚。亦不免顚倒。御史處不可不更爲覈問其事實矣。從之。
정조 1년 · 강
命漢城庶尹宋持常仍任前職。
정조 1년 · 목
領議政金尙喆啓言。監察勿論文蔭武。另擇準朔之意。曾有飭敎。則經先移職。殊涉未安。漢城庶尹宋持常仍任前職。分付銓曹。節目請卽磨鍊啓下。從之。
정조 1년 · 강
命湖南右水營風落木摘奸査啓。
정조 1년 · 목
領議政金尙喆啓言。今番風落木。湖南左水營所報。爲三萬餘株。而右水營只是一百餘株。三南風災。獨不及於右水營所管。則封山之幸。如或不善檢察。則帥臣之責也。從當發送備郞。而爲先分付道臣。請使之摘奸査啓。從之。
정조 1년 · 강
命南漢餉穀限萬石捧留松坡倉。
정조 1년 · 목
戶曹判書具允鈺啓言。本曹經用米儲。每患不足。今以各道請災之數觀之。明年稅入。將不滿九萬石。不可不預爲經紀。而他無着手處。南漢之穀。若自山城移來。則勞費甚多。松坡倉在於江邊。舡運頗順。當此捧糴之時。限萬石以附近軍餉捧留松坡倉。以便船運之地似好。以此出擧條。請預爲分付。從之。
정조 1년 · 강
命陳疏與在外禁堂幷許遞。
정조 1년 · 목
領議政金尙喆啓言。禁府多有擧行之事。而判義禁李重祜以身病陳疏。與在外禁堂請倂許遞。從之。○敎曰。玉堂不備。在外及牌不進玉堂。一幷改差。與禁府堂上政官。牌招開政。
정조 1년 · 강
命旣諭大臣。吏兵判望。昨年改正下敎勿施。
정조 1년 · 목
敎曰。山林外臺諫改差。前望單子入之。又敎曰。獻納今日政差出。
정조 1년 · 목
敎曰副提調持加減交濟湯入侍。○國榮曰。大臣以禁禦營停番事仰達云。而禁營則闕內闕外。皆以鄕軍分排入番。停番之後。至於建陽門。若以都監軍兵入直。則宿衛重地。領率他軍門軍兵。極爲疏虞。停番一節。恐難施行矣。予曰。予則以爲大臣已與將臣相議爲之。故果許之矣。聞卿之言。誠然矣。
정조 1년 · 강
依施嶺伯災結新還加俵停退之請。
정조 1년 · 목
因嶺伯災結加請。還上停退狀啓。敎以。今年穡事。庶冀豐登。意外風水之災。挽近所無。關東尤甚。嶺南爲次。言念民生。夙宵奚弛。今覽嶺伯狀聞。其曲寫民情處。不覺涕下。鳴呼。民之所以爲命者卽寡躬。而因予涼德。致災至此。蠢彼群黎。于何辜哉。尙今支吾。終不至於蕩柝之境者。渠輩所望。必在於朝家之別般存恤。俾渠輩得有生路也。關東旣命繡衣。宣布予意。而嶺南則被災稍輕。且道臣精練。可以忘憂。故苦待狀聞之來。今此所陳。歷歷如見實。不負委毗畀之意。良可嘉尙。尤甚面里中。新還停退事依施。舊還備局分排中。限三分二停退。加請俵結亦甚簡約。何待回啓。依施。其餘可以禀處者。其令禀處。噫此豈惠乎。只欲以此救我窮民目前之急。道臣須將此意。申飭守宰。曉諭民人。以爲奠居安業之地事。下諭于慶尙監司李性源處。
정조 1년 · 강
有政。吏曹參判李在簡進。
정조 1년 · 목
以朴祐源爲校理。安聖彬曺遠振李頥祥爲修撰。洪樂性爲判義禁。李衍祥爲同義禁。金鍾秀爲知經筵。吳載純爲同經筵。洪萬周爲獻納。
정조 1년 · 강
判義禁李重祜疏陳病狀乞遞。賜批。
정조 1년 · 목
批以。金吾之任。已命改差矣。
정조 1년 · 강
惠慶宮進服加減歸脾湯五貼。命製入。
정조 1년 · 강
召見承旨洪國榮于誠正閣。仍御開泰門。召見承旨鄭民始。戶曹參議李鎭衡。訓將張志恒。御將具善復。
정조 1년 · 목
國榮曰。今日武藝別監試藝爲之乎。予曰。將爲之矣。御將已待令。而凡係器械。亦爲待令乎。國榮曰。皆已待令矣。出御開泰門陞座。予謂鎭衡曰。近日則身病何如。對曰。狗馬賤疾。尙未夬差矣。予曰。久未得見。故召之矣。風寒若此。添病可慮。其令退去。予曰。去夜欲知夜禁之如何。出送宣傳官。終夜橫行。而巡邏終不被捉云。以此觀之。則近來夜禁。極爲解弛。善復等曰。夜禁連爲申飭。而有此疏虞之事矣。予曰。此後則加意申飭。予曰。武藝別監。持器械入庭試藝。志恒曰。左右番。分左右試藝乎。予曰。依爲之。試藝雙劍以下十二技訖。予曰。風寒如此。日勢且暮。十八技若盡爲試才。則有草率之虜。餘外六技。明日爲之好矣。國榮曰。聖敎誠好矣。予曰。武藝別監卽爲退去。明日待令。
정조 1년 · 강
罷平安中軍李東植職。
정조 1년 · 목
御營大將具善復啓言。奉使軍官。有實職人不敢直爲啓請。筵禀蒙允後乃得帶去。且堂下奉命。不得帶去堂上軍官。而中軍旣是受點陞資之職。則關西御史沈念祖傳令平安中軍李東植。現身隨行云。損體大矣。李東植請罷職。從之。
정조 1년 · 강
命輪對官明日朝講同爲入侍。
정조 1년 · 목
國榮曰。明日試藝時。亦殿座於今日處所乎。予曰。今日處所非但猍窄。無放砲試射處。移設於春塘臺爲之似好矣。予曰。論語講規。何以詳定云乎。國榮曰。聞儒臣之言。則 先王朝論語進講時。或幷註而講。或只講大文云。當待下敎決定矣。予曰。只講大文好矣。國榮曰。自止。何以定式乎。予曰。依春秋自止行數爲之。
정조 1년 · 강
命江華北一場仍屬本寺。
정조 1년 · 목
司僕寺啓言。以江華留守李福源狀啓。因大臣覆奏。令本寺禀處矣。留守所論八弊。皆是有馬牧場之弊。至於北一場。初不放牧。止只令收稅。則其所說弊。皆是皮不存之毛也。本寺牧場外陳荒之地。前已許給本府。其後吉祥佛恩仁政三處。舡頭堡亦令許屬本府。則今於北一場還給代土換出官房之後。江華府之欲爲橫占者。事甚無謂。依前筵稟請仍屬本寺。允之。
정조 1년 · 목
敎曰。承旨馳往禁府刑曹。輕囚放釋以聞。以守令被囚者。姑令保放。
정조 1년 · 목
國榮曰。臺諫無進參之員。朝講何以爲之乎。予曰。大司憲再牌。姑無去來乎。時刻已屆。待臺諫開講則似當過時。今日朝講。似不得爲之矣。國榮曰。莫重講筵。若或過時。則亦涉未安矣。予曰。然則以晝講爲之無放矣。國榮曰。聖敎誠好矣。予曰。注書出去。朝講停。以晝講爲之。詣閤習講事分付。
정조 1년 · 강
御熙政堂行晝講。仍召見輪對官。知事鄭弘淳。特進官李在簡。參贊官申應顕。侍讀官李謙彬。武臣李漢五。注書鄭東浚。史官徐龍輔金勉柱。
정조 1년 · 강
御暎花堂試射藝。訓鍊大將張志恒。禁衛大將洪國榮。御營大將具善復。
정조 1년 · 목
予曰。先爲試射。後當試藝。五貫革立之。呼名發射。試射後當爲放砲矣。訓將坐於丹楓亭監試。志恒曰。砲貫革。幾何立之乎。予曰。五貫革立之。別監試射訖。予曰。六技次第試藝。敎鍊官着實看藝勢。別監試藝訖。予曰。三軍門大將承旨亦一體一巡試射。看勢敎鍊官亦捧擧案試射事分付。大將以下試射。須賞訖。還內。
정조 1년 · 강
召見藥院提調具允鈺于誠正閣。
정조 1년 · 목
予謂允鈺曰。 王大妃殿患侯。當寒添劇。苦歇無常。而膈氣壅滯。戰掉之症。有時發作。近日則一向添谻。目今症勢。實爲焦遑罔措矣。允鈺曰。下詢醫官。速爲議定湯劑似好矣。予謂醫官吳道烱曰。膈氣之壅滯。痰侯之升降。卽 患侯本症。而近日則日氣稍寒。故一倍添谻。實爲悶迫。爾等相議湯劑以奏。道烱曰。症侯專由於風痰之祟。姑不可試以湯劑。先以桂橘茶進御。則似好矣。予曰。提調與醫官先退。速爲製進。
정조 1년 · 강
王大妃殿進御桂橘茶。三貼命製入。
정조 1년 · 강
吏曹參議李義翊疏辭新授銓御銜。賜例批。
정조 1년 · 강
命漂人咨文順付節使。
정조 1년 · 목
備局啓言。長淵縣吾義鎭漂到漢人二十八名。依其願水路還送之意。蒙允發關矣。卽見黃河[海:I-POSITION]水使黃寀狀啓。則漂舡引入浦口之際。水滿船中。人物船卜俱爲下陸。漂人以爲更難駕海。願從旱路還歸。監司徐有寧狀啓。則水陸間更爲問情。禀處爲辭。道啓想已封發。而渠輩情願從陸。則所傷船隻及船中卜物之難以運致者。一一從厚折價以給。可以運致者。以刷馬次次遞送。而所經各道。定差員護送等節。申飭擧行。而令槐院撰出咨文。請順付節使行。允之。
정조 1년 · 강
命漂人漢學譯官問情領來。咨文撰付咨官。
정조 1년 · 목
備局啓言。卽見全羅監司鄭元始謄報。則漂到珍島郡南桃鎭異國人七名。俱是山東省商人。而船隻海中漂失。從願旱路還歸云矣。分付各道道帥臣。別定差員。次次交遞。上送于京城。轉送灣府。入送鳳城之地。而所經各邑。申飭擧行。漢學譯官一人。令該院擇定。給馬下送。更爲問情後。與差員同爲領來。咨文亦令槐院預爲撰出。請付咨官之行。從之。
정조 1년 · 강
遣承旨。詣 徽寧殿奉審。
정조 1년 · 강
王大妃殿進御粟米飮。命煎入。
정조 1년 · 강
命毉官毉女差備待令。
정조 1년 · 목
敎曰。 王大妃殿有患侯。毉官毉女差備近處待令。
정조 1년 · 강
命藥房都提調。司饔院移直。
정조 1년 · 목
國榮曰。 王大妃殿靡寧之侯。桂橘茶進御後。有差勝之勢乎。予曰。少無減勢。而間或上氣。有時戰掉。此雖本症侯。憂悶不可言。予曰。今番科時。守令必多赴擧矣。一番召見。欲問其年事民情何如。國榮曰。聖意誠好矣。
정조 1년 · 강
命今科赴擧守令皆來待。
정조 1년 · 강
御熙政堂。行晝講。知事吳載純。特進官李衍祥。參贊官李亨逵。侍讀官李謙彬。檢討官南鶴聞。宗臣安春君烿。武臣副護軍金道煥。注書鄭東浚。史官徐龍輔金勉柱。
정조 1년 · 강
命鳳山郡守蔡弘履拿處。
정조 1년 · 목
敎曰。觀此海閫狀聞。鳳山郡守蔡弘履事。揆以體統。固有罪矣。推之事情。殊乖常理。原狀啓姑不啓下。不可不査聞後罷黜。該郡守蔡弘履拿問處之。
정조 1년 · 목
敎曰。副提調持加減交濟湯入侍。○國榮曰。俄與諸毉議定。繼進湯劑。則皆以爲旣非別般症侯。風痰交劇。虛氣上升。而元氣虛弱。不得斡旋。故時或有膈塞之 侯。若連進粟米飮。則膈痰可以稍降。氣度亦得斡旋云。粟米飮姑先煎進似好矣。
정조 1년 · 강
召見赴擧守令于熙政堂。
정조 1년 · 목
予曰。安山年事何如。安山郡守李禹圭曰。災邑中之次矣。予曰。邑弊民瘼何如。對曰。無大段弊瘼矣。予詢宋宅圭曰。林川則年事何如。對曰。災邑中尤甚矣。予曰。面里分等中。尤甚爲幾面乎。對曰。尤甚則爲八面。而之次七面。稍實五面矣。予詢兪駿柱曰。陽城年事何如。對曰。尤甚矣。予曰。無顚連之民乎。對曰。姑無顚連之患矣。予詢金載華曰。楊根則年事何如。對曰。災邑中爲之次。而年事未免慘歉矣。予曰。與陽城何如。對曰。相距稍遠。故未能詳知其淺深。而聞陽城則爲災邑中尤甚云矣。予詢兪漢炅曰。軍威則年事何如。對曰。災年矣。予曰。尤甚乎。對曰。之次矣。予曰。水災何如。對曰。孔酷矣。予曰。人民無漂沒者乎。對曰。人民則僅免漂溺之患矣。予詢洪樂彬曰。義城年事何如。對曰稍實矣。予曰。無水沈之患乎。對曰。或有間間水沈處。而比諸他邑。則少勝。故入於稍實矣。予曰。慶尙道免水災邑爲幾邑乎。樂彬曰。義城等數邑。僅免漂沒之患。而其他則水災孔酷矣。
정조 1년 · 목
予曰。戰掉之症。膈塞之侯。少無減勢。時省喘侯。食飮不得任意吞下。不得已令毉官 診侯。則毉官告以脈度甚微。三部寸脈尤爲沈弱云。聞此益切憂遑。國榮曰。俄已略聞於毉官。而茶飮之屬。不得吞下。最是切悶矣。予曰。都提調入來乎。國榮曰。姑未入來矣。予曰。注書出去。都提調入來後。闕門下鑰事分付。
정조 1년 · 강
行藥院入侍于誠正閣。都提調徐命善。提調具允鈺。
정조 1년 · 목
命善曰。 王大妃殿患侯。猝然添加。下情不勝驚慮。今則症侯何如。予曰。症侯專是風痰。故苦歇無常。實爲焦遑罔措。命善曰。膈氣壅闕。故氣侯不得運行。致有戰掉之症。至於喘侯則痰侯升降之際。例有此症。非咳非喘。卽風痰所祟。上氣之症少降。則自可卽止矣。予曰。毉官 診脈。則皆以爲脈侯沈微云。亦爲憂悶矣。命善曰。臣等俄已聞之。而毉官輩初診 脈侯。不知氣稟之虛實。故以一時氣度之不順。脈隨以低微。雖有驚動。此則似不必過慮矣。粟米飮連爲進御乎。予曰。旣無飮進之道。故以匙略略進御。而吞下亦不順。尤切悶迫。令毉官議定降氣之劑。毉官吳道烱曰。此 症侯風痰也。乘其元氣虛弱而發。不可輕用湯劑。姑以粟米飮五錢重。調竹瀝薑汴。連爲 進御。則一以補元。一以降痰矣。命善曰。臣等俄與毉官已爲相議矣。
정조 1년 · 강
王大妃殿進御粟米飮五錢重。和竹瀝三匙。薑汴一匙。命更爲煎入。
정조 1년 · 강
大司憲柳戇上疏陳勉。附論啓能等諸賊。賜批。
정조 1년 · 목
疏略曰。薇垣除旨。誤恩至及臣身。臣心惶蹙。有不暇顧。而其如朝家用人之屑越。何哉。伏乞亟賜鐫削。以重臺閣之選焉。愚忠耿耿。略陳所懷。惟聖明垂察。竊伏見殿下天姿明睿。學問超詣。不待加勉。庶幾堯舜。而從古聖賢。尊其德性矣。又必曰道問學。姿稟雖美。非篤於道問學工夫。則無以緝熙乎光明。況人主一身。日酬應萬機。其悅耳而娛目。嬰心而遷志者。不可以一二數。不於此益加問學之工。靜而存。動而察。則至微之道心易息。至危之人心易肆。竊聞近日經筵罕御。召對亦稀。毋或以顧問諸臣之無當於聖心。而無寧獨加探頤之工而然歟。傳曰。以能而問於不能。宋臣程頥告君曰。接賢士大夫之時多。此言專出於斥遠宦妾。頻接臣僚。惟願機務之暇。不廢三晝之晉接。討論經史。商略治亂。夫人主一心。萬化之本。國勢之安危。風俗之善惡係焉。聖明在上。明良兪咈。宜乎國勢之鞏固。而巨室大族。亂逆相踵。王無親臣之言。周詩不寧之歎。不幸近之。此政君臣上下勵精圖治。如救焚拯溺。而人主獨運於上。群臣袖手而仰成。苟焉唯諾而免罪。未聞殫竭而奉職。竊恐我聖上誠正之學。終有所未盡。傳曰。上有好者。下必有甚焉。苟能先自吾身始。以此照臨乎百官。疇敢不警惕改悔。噫嘻。和緩妖凶陰譎。罪通於天。三司之請討。不止一再。而殿下非不知其罪之必誅無赦。而經年不從。輿憤久鬱。漢誅蓋長。唐辟太平。綱目大書。朱子許之。合啓中諸賊。幷靳允兪。毋寧毀冠裂冕。逃之山中。何忍食君衣君。與妖逬共戴一天耶。此臣所以爲聖朝痛哭流涕而不知止者也。賊能之未及結案。而尙靳孥戮之請。逆趾等三賊。猶有待年之凶種。使其稚子長而有知。梟種難化。狼心潛長。他日範吉輩凶謀。安知不更滋於待年之凶種乎。臣願亟施賊能之孥籍。四賊種年未滿者。待其年滿。幷施典刑。彼韓後翼者。向來一疏。托言袞闕。右袒龜柱。其中機心機事四字。尤是渠不道之斷案。此而不嚴問正法。其可曰國有法。廷有臣乎。殿下特以言及秉輿。而不之罪。王章莫施。官爵自如。臣敢以爲我聖上聖學猶欠格致上加工。一箇私字。橫着胸中。大有失於光明正大之道。臣實痛心焉。伏乞克祛已私。大明王服。快正後翼無上不道之罪焉。遠竄罪人安兼濟。以地賤之養厚。能文之泰淵。爲厚謙之倀鬼。獜漢之諜卒。諸賊伏法之後。渠獨善地安置。有若微眚薄過之罪疑宥者然。脅從罔治。雖出聖意。有罪必刑。三尺至嚴。亟賜嚴鞠。以正王法。斷不可已也。批以。疏中規警。言甚切實。予庸嘉之。當留意。而上款事。尙不處分。豈無以也。次陳事。非忽誅討。追孥之法。實以自我防之。自我啓之爲難也。韓後翼事。事屬私邊。故流於曲嫌。然不誅龜柱。先誅後翼。殊乖首從之律。姑不依施。此非予文過也。至於末端事。何必過費予聲氣處乎。爾其勿辭。從速察職。
정조 1년 · 강
金吾以固城縣爲婢罪人齊飛女。卽其地爲婢。啓。
정조 1년 · 목
義禁府啓言。大逆罪人龍輝妻齊飛固城縣爲婢矣。卽接慶尙監司李性源牒報。齊飛懷孕。到配生女云矣。請卽其地一體爲婢。允之。
정조 1년 · 강
命藥院入侍待下敎。
정조 1년 · 목
因藥房 王大妃殿入診啓稟。敎以待下敎入侍宜矣。○敎曰。 慈殿欠寧中。以廷侯爲悶爲敎。朝廷夕問安。勿爲問安。
정조 1년 · 강
召見藥院提調于誠正閣。都提調徐命善。提調具允鈺。
정조 1년 · 목
命善曰。 王大妃殿晩後症侯更若何。予曰。症侯專是風痰之祟。故苦歇無常。且或氣度不得斡旋。有時壅滯。戰掉之症。喘侯時時發作矣。今日則膈氣稍解。喘侯比昨稍有減意。不勝欣幸矣。命善曰。症侯比昨頗有減勢。伏不勝慶忭。而 患侯專由於氣滯之症。宜進調降之劑。下詢毉官後。連進粟米飮似好矣。予曰。令毉官議定。
정조 1년 · 강
王大妃殿進御粟米飮五錢重。調竹瀝五匙。薑汴一匙。命更爲煎入。
정조 1년 · 강
御隆孝門內方物封裹。仍召見喬桐水使洪秀輔。
정조 1년 · 목
予曰。注書出去。封裹之來到與否知入。東浚還奏曰。封裹今才來到云矣。予曰。方物單子持入。諸進排官各領所掌方物。以次齊進事分付。予謂承旨曰。凡諸方物。比昨年何如。鄭民始曰。比昨年則大勝。而至於白面紙。不無劣紙之間雜矣。予曰。白綿紙。令戶判更爲精擇封裹事分付。予曰。卿以文宰出往。何待面飭。而喬桐卽闕防重地。須盡彈壓之方。以體委寄之意焉。
정조 1년 · 목
敎曰。副提調持加減交濟湯入侍。○國榮曰。 王大妃殿患侯何如。予曰。比朝者領有減勢。昨日都提調所奏非咳非喘之言。果是矣。國榮曰。粟米飮進御後。顯有差勝之勢。專是蔘效矣。予曰。午後則精神顯勝。又多酬酢。不勝喜辛。
정조 1년 · 강
命當該郞廳拿處。
정조 1년 · 목
敎曰。名以御覽封裹。殿座已久。尙不待令。雖曰都堂看品之未及爲之云。而該曺何不以此意言于該房。該房亦何不以此意稟于殿座之前。以致殿座以待乎。揆以事面。極爲未妥。當該郞廳。拿問處之。
정조 1년 · 목
國榮曰。 王大妃殿問安。夜間有益勝之勢乎。予曰。今日則隔氣漸降。氣度頗平順矣。國榮曰。粟米飮連爲進御似好矣。予曰。症候旣減之後。五錢重之連曰進御。得無過乎。國榮曰。問於醫官。以爲加減似好矣。予曰。今以承候進往 慈殿。還來後當召見藥院矣。
정조 1년 · 목
命善曰。 王大妃殿症候。益有差勝之勢乎。予曰。今日則膈氣漸降。 氣度頗平順。不勝喜辛矣。命善曰。患候漸臻差勝。伏不勝慶忭之至矣。予謂醫官吳道烱曰。粟米飮當連爲進御乎。道烱曰。今日則以三錢重。日再進御好矣。予曰。下番翰林與下注善。分往武一二所。摘奸以來。
정조 1년 · 강
王大妃殿進御粟米飮三錢重。調竹瀝三匙。薑汁一匙。命日再煎入。
정조 1년 · 목
敎曰。副提調持加減交濟湯入侍。○國榮曰。 王大妃殿患候顯勝。不勝慶忭。粥飮連爲進御乎。予曰。今則吞下亦順矣。予曰。武一二所。送史官摘奸後。問其初試入格數。則一所兩技入格只一人。二所兩技入格只十人云。然則出榜將不成樣。合有變通之道矣。國榮曰。騎蒭姑未試射。騎蒭又不多數入格。則不但元額之不得充數。一二三等亦難分排矣。予曰。注書出去。分付一二所騎蒭姑不放射。待下敎擧行。訓將入侍。一二所上試官。持試記册入侍事分付。予曰。禁府坐起。今日爲之。保放守令。一體捧供議處事分付。
정조 1년 · 강
召見訓將及武所試官。關東御史于誠正閣。訓鍊大將張志恒。武一所試官徐有慶。二所試官鄭好仁。御史沈豊之。
정조 1년 · 목
予曰。江原道被災淺深何如。豊之曰。獜蹄等邑。被災孔酷矣。予曰。今番水災。可謂前所未有。哀我民生。何以奠居。明春又何以接濟乎。廬舍之漂沒。人命之渰溺。極其夥然。每覽狀啓。不覺矜惻。自從御史之行。能盡救濟之方。俾無顚連之患否。豊之曰。水災則近年罕有。非不慘酷。而猶勝於在京時所聞矣。臣辛賴王靈。僅爲接濟。而獜蹄等邑。明春不可不設賑矣。予曰。繡衣之行。少爲鎭安之道乎。豊之曰。關東諸邑。猝被水災。民心大擾。臣奉綸音。聚民曉諭。至於無識之類。則釋音曉諭。莫不遮路號哭。到此處如此。令人不覺淚逬矣。或問弊瘼。則皆答以國恩如此。惠澤浹髓。如干弊瘼。何足以煩瀆乎。仍不答而去矣。予曰。蔘弊何以則爲好耶。豐之曰。臣智慮淺短。救弊之方。難以指的仰對。而大抵蔘弊。則不可不變通矣。予曰。後日次對入侍此。予曰。一二所初試入格數爲幾何。有慶曰。只一人矣。好仁曰。僅九人矣。予謂訓將曰。初試只出一人。實是前所未有之事也。抑或規矩太峻而然乎。志恒曰。規矩與謁聖同。未可謂太峻矣。予曰。以騎蒭一中充數。尙未滿數云乎。志恒曰。雖或未滿元額之數。足可成樣矣。予曰。當以騎蒭一中改下規矩。以此意言于擧子。爲先開場。予曰。初試旣如此。會試則三技取一技何如。志恒曰。此則似近太歇矣。予曰。然則三技取二技。而只減矢數。則似好矣。志恒曰。此則似好矣。
정조 1년 · 목
予曰。 王大妃殿症候。晚後則不如朝前。又發昏眩之症。焦迫之狀。不可喩矣。命善曰。伏承下敎。不勝驚遑之至。予謂醫官吳道烱曰。爾等之意何如。道烱曰。痰候之升降。眩氣之時發。固是例症。姑不可以湯劑試用。而連以粟米飮繼進。則眞元。益臻差勝矣。予曰。提調與醫官先退。更議湯劑後以奏。
정조 1년 · 목
國榮曰。 王大妃殿症候。其間加減何如。予曰。自申後氣度頗不平。又有昏眩之氣。今則稍有減勢矣。國榮曰。粟米飮連爲進御似好矣。予曰。俄聞醫官所奏。連爲煎進之意。已爲分付矣。
정조 1년 · 강
命武所見捉權哥等。令該曹囚禁。
정조 1년 · 목
敎曰。武二所泰仁閑良權哥。平壤出身金哥。宣傳官摘奸時見捉。其令該曺囚禁後。明日開坐。
정조 1년 · 목
國榮曰。 王大妃殿患候。今日其果益勝否。予曰。比昨稍減矣。國榮曰。俄聞毉女所傳之言。則去夜寢睡。比前頗勝云。尤不勝慶幸。予曰。痰候稍降。故果爲善寢矣。命讀江原道御史狀啓。予曰。書啓辭語。極其精詳。守令之貶褒。亦爲簡約。少無浮過之語。良用嘉尙。國榮曰。御史爲人雅正。故能盡奉使之道矣。
정조 1년 · 강
行藥院入侍于熙政堂。仍召見冬至三使臣。都提調徐命善。提調具允鈺。正使河恩君垙。副使李★(土+甲)。書狀官李在學。
정조 1년 · 목
垙等辭陛也。○命善曰。聞毉女所傳。則夜間 王大妃殿寢睡諸節。比昨益勝。痰候升降之症。顯有減勢云。伏不勝慶幸矣。予曰。今日則患候諸節。益臻差勝。不勝欣幸矣。仍下詢醫官吳道烱曰。湯劑已議定乎。道烱曰。湯劑以加減蔘朮散議定。而粟米飮限今日繼進。則似好矣。予曰。初寒漸劇。萬里遠路。好好往返焉。垙等曰。臣等今當辭陞。而 先大王祥朞。只隔數朔。身在異域。亦未可參班。不勝悲慟之至矣。予曰。今番陳奏之竣事。似無難處之端。而依戊申年陳奏時例出來則似好矣。垙曰。此則前例班班。似無難處之事矣。予命賜三使臣耳掩各一部。及賜物訖。命退。
정조 1년 · 강
命廚院移直退去本院。
정조 1년 · 목
敎曰。廚院移直自。今日退去本院事知委。
정조 1년 · 강
王大妃殿進御加減蔘朮散。五貼式命自今日製入。粟米飮三錢重。調竹瀝五匙。薑汴一匙。更爲煎入。
정조 1년 · 강
罷黜平昌郡守鄭存玉。狼川縣監李鳳模。
정조 1년 · 목
敎曰。此時關東不治守令。不可等待其回啓。平昌郡守鄭存玉。狼川縣監李鳳模。幷令罷黜。令日政差出。
정조 1년 · 강
命武所改父名及代射人等。幷令該曺嚴問。
정조 1년 · 목
敎曰。武一所兩卑改父名人黃海道閒良五人。換入人黃海道閒良一人。一二所兩單換名代射三罪俱發人京居閒良一人。與昨日武二所三單人。出身後更赴人。幷令該曹嚴問捧供。
정조 1년 · 목
敎曰。副提調持加減交濟湯入侍。○予曰。科場之前後申飭。非止一再。而送宣傳官摘奸。則擧子弄奸。猶復如前。科場之雜亂。莫此爲甚。如有紀綱。則遐方武士。何敢作此無嚴之事乎。良可寒心。國榮曰。科場弄奸之弊。文科幾至釐革。而至於武科。雖試官實難糾察矣。予曰。今見蔡弘履供辭。則具明謙所爲。萬萬無狀。鳳山之連臂營裨。以停聚點。雖甚苟且。兵使若無勿爲之言。則鳳山豈可任自停點乎。渠旣許其勿爲。而末乃聲罪。且以兵符事論啓。則只言本事可也。拖以不成說之言。構捏無餘。究其心跡。尤極駭然。國榮曰。兵符傳送。近來謬例。則何至上達之擧乎。至於聚點事。許其勿爲。有此論罪。事甚顚錯矣。予曰。黃牧旣不受其符。則事當卽報巡營。而不此之爲。遲滯於監色之手。論其所失。不可無罪矣。國榮曰。疏忽之失。在所難免矣。
정조 1년 · 강
罷拿黃海兵使具明謙。黃州牧使洪秉殷。